Fostul ministru Elena Udrea a fost audiată, astăzi, în comisia care anchetează alegerile din 2009. Fostul ministru al Dezvoltării a vorbit despre „statul paralel”, despre care spune că a fost creat în 2009. Înfiinţarea acestui stat paralel ar fi fost gândită în afara ţării, susţine Elena Udrea. În plus, ea spune că a aflat de întâlnirea din casa lui Gabriel Oprea chiar de la fostul vicepremier.

„2009 a fost începutul creării statului paralel, sistemul, cum l-am numit, iar apogeul lui a fost 2014-2015. Mult timp am crezut că a fost creația unui om, a generalului Coldea, azi realizez că se pune în aplicare un plan în România, gândit în altă parte, nu aici, în afara țării”, a spus Elena Udrea.

„În 2016, atunci am spus de acea întâlnire. La câteva zile după acea noapte Oprea mi-a povestit că a avut loc, că la ea au participat Maior, Coldea, Kovesi, primarul Onțanu”, a adăugat fostul ministru.